รัสเซียจ่อเดินเครื่อง ผลิตวัคซีนต้าน “โควิด” ใน 2 สัปดาห์ โต้ต่างชาติไม่มั่นใจประสิทธิภาพ
รัสเซียจ่อเดินเครื่อง ผลิตวัคซีนต้าน “โควิด” ภายใน 2 สัปดาห์ โต้ต่างชาติไม่มั่นใจประสิทธิภาพ
รัสเซียจ่อเดินเครื่อง ผลิตวัคซีนต้าน “โควิด” ภายใน 2 สัปดาห์ โต้ต่างชาติไม่มั่นใจประสิทธิภาพ
13 ส.ค. 2563

สำนักข่าวซินหัว รายงานว่า มิคาอิล มูราชโก รัฐมนตรีกระทรวงสาธารณสุขของรัสเซีย เผยว่ารัสเซียจะเริ่มผลิตวัคซีนป้องกันโรคติดเชื้อไวรัสโคโรนาสายพันธุ์ใหม่ (โควิด-19) ภายใน 2 สัปดาห์
มูราชโกแถลงข่าวว่า “อันดับแรกรัสเซียจะมุ่งผลิตวัคซีนเพื่อรองรับความต้องการของพลเมืองในประเทศก่อน และจะส่งให้ต่างประเทศเมื่อมีปริมาณมากพอ
ส่วนกรณีที่หลายประเทศไม่มั่นใจในประสิทธิภาพวัคซีนของรัสเซียนั้น มูราชโก กล่าวว่า ไม่มีมูลความจริงแต่อย่างใด เนื่องจากแพลตฟอร์มที่วัคซีนข้างต้นถูกสร้างขึ้นมานั้นผ่านการศึกษาอย่างละเอียด และผู้เชี่ยวชาญก็ได้เก็บข้อมูลทางวิทยาศาสตร์ในปริมาณที่เพียงพอ เพื่อรับประกันความปลอดภัยของวัคซีน
ทั้งนี้ เมื่อวันอังคารที่ผ่านมา (11 ส.ค.) วลาดิเมียร์ ปูติน ประธานาธิบดีรัสเซีย กล่าวระหว่างการประชุมออนไลน์ร่วมกับเจ้าหน้าที่รัฐบาลว่า รัสเซียได้ขึ้นทะเบียนวัคซีนป้องกันโรคโควิด-19 ตัวแรกของโลก ขณะที่ทัตยานา โกลิโควา รองนายกรัฐมนตรีรัสเซีย กล่าวว่าเจ้าหน้าที่สาธารณสุขจะเป็นบุคคลกลุ่มแรกที่ได้รับวัคซีน
สำหรับวัคซีนดังกล่าวมีชื่อว่าสปุตนิก วี (Sputnik V) ได้รับการพัฒนาร่วมโดยสถาบันวิจัยวิทยาศาสตร์ด้านระบาดวิทยาและจุลชีววิทยากามาเลยา และกองทุนเพื่อการลงทุนโดยตรงแห่งรัสเซีย (RDIF)